## Rješenje Ustavnog suda Republike Hrvatske broj U-II-1724/2003 od 9. srpnja 2003.

### NN 116/2003 (22.7.2003.), Rješenje Ustavnog suda Republike Hrvatske broj U-II-1724/2003 od 9. srpnja 2003.

# USTAVNI SUD REPUBLIKE HRVATSKE

**1632**

Ustavni sud Republike Hrvatske, u sastavu
Smiljko Sokol, predsjednik Suda, te suci Marijan Hranjski, Petar Klarić, Mario
Kos, Ivan Matija, Ivan Mrkonjić, Jasna Omejec, Željko Potoč­njak, Agata Račan,
Emilija Rajić, Nevenka Šernhorst, Vice Vukojević i Milan Vuković, odlučujući
povodom prijedloga Igora Lekića iz Zagreba, za pokretanje postupka za ocjenu
suglasnosti drugog propisa s Ustavom i zakonom, na sjednici održanoj dana 9.
srpnja 2003. godine, donio je

## RJEŠENJE

I. Ne prihvaća se prijedlog za pokretanje
postupka za ocjenu suglasnosti s Ustavom i zakonom Pravilnika o načinima i
rokovima isplate dodatka uz mirovinu (»Narodne novine«, broj 136/98).

II. Ovo rješenje objavit će se u »Narodnim
novinama«.

Obrazloženje

1. Igor Lekić iz
Zagreba podnio je prijedlog za pokretanje postupka za ocjenu suglasnosti s
Ustavom i zakonom Pravilnika o načinima i rokovima isplate dodatka uz mirovinu
(»Narodne novine«, broj 136/98, u daljnjem tekstu: Pravilnik), jer smatra da je
isti protivan Zakonu o prenošenju sredstava državnog proračuna fondovima
mirovinskog i invalidskog osiguranja te usklađivanju mirovina (»Narodne
novine«, broj 102/98), pozivom na koji je donesen i odredbama članka 3., članka
14. stavka 2. i članka 16. Ustava Republike Hrvatske.

2. Premda podnositelj
izrijekom ne navodi konkretni članak Pravilnika za kojeg smatra da je u
nesuglasju s Ustavom i zakonom, iz sadržaja njegova prijedloga proizlazi da
podnositelj smatra da se radi o odredbi članka 2. i članka 3. stavka 1.
Pravilnika.

Člankom 2. Pravilnika
propisano je da će se ukupna svota dodatka uz mirovinu utvrditi na način da se
zbroje svote od 100,00 kuna i 6%-tna svota mirovine isplaćene za lipanj 1998.
godine, a člankom 3. stavkom 1. Pravilnika propisano je da će se svota dodatka
uz mirovinu isplaćivati korisnicima mirovine u razdoblju od 1. studenoga 1998.
do 31. prosinca 2002. godine, s time da ukupno isplaćene svote dodatka ne mogu
iznositi više od 7.524.856,731 kuna.

Osporene odredbe Pravilnika podnositelj smatra u
nesuglasju s Ustavom i zakonom iz razloga što je, ističe podnositelj, odre­đujući
navedeni vremenski period donositelj Pravilnika »propustio utvrditi način i
rokove vraćanja duga korisnicima mirovine koji su ostvarili pravo na povrat
duga, a koji su u međuvremenu prestali biti korisnici mirovine«.

*Prijedlog nije osnovan.*

3. Ustavni sud rješenjem, broj: U-II-920/98,
U-II-951/98, U-II-984/98, U-II-1072/98, U-II-1076/98 i U-II-453/99 od 12.
srpnja 2001. godine (»Narodne novine«, broj 67/01), između ostalih osporavanih
odredbi članaka Pravilnika, nije prihvatio i prijedloge podnositelja za
pokretanje postupka za ocjenu suglasnosti s Ustavom i zakonom odredbe članka 2.
i članka 3. stavka 1. Pravilnika koje u ovom predmetu osporava podnositelj.

4. Ustavni zakon o Ustavnom sudu Republike
Hrvatske (»Na­rodne novine«, broj 49/02 – pročišćeni tekst) odredbom članka 54.
propisuje da Ustavni sud može ocjenjivati suglasnost zakona s Ustavom, odnosno
suglasnost drugih propisa s Ustavom i zakonom i u slučaju kada je određeni
zakon ili drugi propis već ranije bio predmetom ustavnosudske ocjene.

U konkretnom slučaju,
Ustavni sud je ocijenio da prijedlog podnositelja ne sadrži navode koji bi
ukazivali na postojanje opravdanih razloga za ponovnim ocjenjivanjem odredbe
članka 2. i članka 3. stavka 1. Pravilnika, odnosno Pravilnika u cijelosti, jer
ne nalazi u navodima prijedloga argumente koji bi doveli do promjene izraženog
stajališta Suda u navedenom rješenju.

5. Temeljem članka 43.
Ustavnog zakona o Ustavnom sudu Republike Hrvatske riješeno je kao u točki I.
izreke, a točka II. izreke ovog rješenja temelji se na odredbi članka 29.
Ustavnog zakona o Ustavnom sudu Republike Hrvatske.

Broj: U-II-1724/2003
Zagreb, 9. srpnja 2003.

USTAVNI
SUD REPUBLIKE HRVATSKE

Predsjednik
**dr. sc. Smiljko Sokol, v. r.**

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

Rješenje, NN 116/2003-1632